
ELŐZETES HATÁSVIZSGÁLAT
Budapest Főváros Önkormányzata Közgyűlésének
…../2016. (…….  ……) önkormányzati rendeletéhez
[bookmark: _GoBack]a Budapest főváros közigazgatási területén a közterületek azon részének kijelöléséről, ahol az életvitelszerűen megvalósuló közterületi tartózkodás jogellenesnek minősül című 77/2013. (XII. 3.) Főv. Kgy. rendelet módosításáról.

1. A rendeletalkotás szükségességéről
A Fővárosi Közgyűlés a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (továbbiakban: Szabs. tv.) 179/A. § (2)–(3) bekezdés szerinti feladatkörében eljárva és a 250. § (4) bekezdésében kapott felhatalmazást alapján megalkotta a 77/2013.  (XII. 3.) Főv. Kgy. rendeletét Budapest főváros közigazgatási területén a közterületek azon részének kijelöléséről, ahol az életvitelszerűen megvalósuló közterületi tartózkodás jogellenesnek minősül (továbbiakban: Rendelet). 
A Rendelet 2. melléklete azoknak a kerületi önkormányzatok tulajdonában álló közterületeknek a felsorolását tartalmazza, amelyeket — a Szabs. tv. 179/A. (3) bekezdésében szereplő előírás szerint — a kerületi önkormányzatok döntésének megfelelően a Fővárosi Önkormányzat rendeletében szerepeltetni kell. 
A XI. kerületi Önkormányzat képviselő-testülete 2016. május 26-án döntött az újabb közterületek kijelölésére vonatkozó javaslatukról.
A Szabs. tv. 179/A. § (3) bekezdés a) pontja értelmében a Fővárosi Közgyűlés a kerületi javaslatokat nem mérlegelheti, azokat köteles a Rendeletbe beépíteni. 

2. Társadalmi hatás
A XI. kerületi Önkormányzat által kért rendeleti szabályozás folytán szűkül az a terület, ahol a Szabs. tv. szerint életvitelszerűen lehet közterületnek minősülő helyszínen tartózkodni. 
Figyelembe kell azonban venni a helybeli lakosság érdekeit is, akiket a hajléktalanok életvitelszerű közterületi tartózkodása a megadott területeken hátrányosan érint, továbbá a területeken lévő kulturális értékek és létesítmények védelmét is, ugyanis az érintett területeken költők szobrai, templomok, szökőkút, színház is található.
3. Gazdasági, költségvetési hatás
A Fővárosi Önkormányzat gazdálkodására, költségvetésére a rendeletmódosítás nincs közvetlen kihatással.


4. Környezeti és egészségügyi hatások
Az életvitelszerű közterületi tartózkodás korlátozása a főváros egyes — elsősorban frekventált — közterületein javítja az utcaképet, csökkenti az otthagyott hulladékot és elősegíti a közterületeknek az adott funkció (biztonságos közlekedés, pihenés, rekreáció, stb.) céljára való használatát.    
5. Adminisztratív hatások 
A Fővárosi Önkormányzatot vagy a fővárosi lakosságot terhelő adminisztratív hatásokkal, következményekkel nem kell számolni.
6. 	A rendelet alkalmazásához szükséges személyi, szervezeti, tárgyi és pénzügyi feltételek
A Szabs. tv. 179/A. § (1) bekezdés b) pontja értelmében a kijelölt területet a rendőr, továbbá a Fővárosi Önkormányzati Rendészeti Igazgatóság, valamint a kerületi fenntartású közterület-felügyeletek közterület-felügyelői, továbbá a természetvédelmi őrök és az önkormányzati természetvédelmi őrök felszólítására el kell hagyni. Ha az érintett személy a felszólításnak nem tesz eleget, akkor a szabálysértés megvalósul. 
A szabálysértés megállapítását és a szabálysértési büntetés kiszabását (elsősorban közérdekű munkát) a szabálysértési hatóságok végzik.
A rendelet alkalmazásához, betartatásához szükséges személyi, szervezeti és tárgyi feltételek a rendőrségen, a Fővárosi Önkormányzati Rendészeti Igazgatóságon, valamint a kerületi fenntartású közterület-felügyeleteken rendelkezésre állnak. 


2016. július 19.

